

Opći uvjeti

osiguranja kratkoročnih izvoznih potraživanja

OU-KI-01/16

# Preambula

Općim uvjetima osiguranja kratkoročnih izvoznih potraživanja OU-KI-01/16 (dalje u tekstu: Opći uvjeti) utvrđuju se uvjeti osiguranja kratkoročnih izvoznih potraživanja nastalih temeljem izravnih isporuka roba i/ili usluga sukladno Izvoznim ugovorima zaključenim između Izvoznika i Inozemnog kupca, a koje osigurava Hrvatska banka za obnovu i razvitak (u daljnjem tekstu: Osiguratelj), u ime i za račun Republike Hrvatske

Članak 1.

Pojmovi

u ovim Općim uvjetima, pripadajućoj Polici osiguranja i njenim prilozima, sljedeći pojmovi upotrijebljeni su u navedenom smislu:

**Dodatni troškovi**: troškovi nastali uslijed poduzetih radnji za umanjenje ili izbjegavanje nastanka Štete, a odnose se na troškove angažiranja agencije za naplatu potraživanja, pravne troškove i sve ostale troškove koje je Osiguratelj prethodno odobrio. Dodatni troškovi se ne odnose na troškove utvrđenja utemeljenosti odštetnog zahtjeva.

**Inozemni kupac**: strana pravna ili fizička osoba koja putem Izvoznog ugovora uvozi robu i/ili usluge od Izvoznika;

**Izvoznik**: hrvatska pravna ili fizička osoba koja izvozi;

**Izvozni ugovor**: ugovor u kojemu su ugovaratelji Izvoznik i Inozemni kupac, a u kojemu je ugovorna obveza Izvoznika proizvodnja i/ili isporuka robe i/ili pružanje usluga Inozemnom kupcu, a Inozemnog kupca plaćanje prema Izvozniku;

**Odšteta**: novčani iznos koji Osiguratelj isplaćuje Osiguraniku radi naknade Štete koja je Osiguraniku nastala nastupom Osiguranog slučaja, najviše do iznosa Osigurane svote umanjeno za Samopridržaj;

**Opći uvjeti**: Opći uvjeti osiguranja kratkoročnih izvoznih potraživanja OU-KI-01/16;

**Osiguranik**: Izvoznik koji s Osigurateljem zaključuje Ugovor o osiguranju;

**Osiguratelj**: HBOR - Hrvatska banka za obnovu i razvitak, sa sjedištem u Zagrebu, Strossmayerov trg 9, u ime i za račun Republike Hrvatske;

**Osigurana svota**: novčani iznos na koji je zaključeno osiguranje po pojedinom Inozemnom kupcu i koji je naveden u Polici osiguranja;

**Osigurani rizik**: rizik pokriven osiguranjem, u naravi budući, neizvjestan događaj, nezavisan od isključive volje suugovaratelja, definiran ovim Općim uvjetima;

**Osigurani slučaj:** štetni događaj prouzročen Osiguranim rizikom;

**Polica osiguranja**: pisana isprava o zaključenom Ugovoru o osiguranju, izdana od strane Osiguratelja;

**Premija osiguranja**: novčani iznos koji naplaćuje Osiguratelj temeljem zaključenog Ugovora o osiguranju za preuzeti rizik;

**Premijska stopa**: postotak koji odražava cijenu osiguranja za preuzeti rizik naveden u Polici osiguranja;

**Razdoblje čekanja**: vremensko razdoblje koje traje u pravilu 3 mjeseca od podnošenja pisane obavijesti o zakašnjenju plaćanja;

**Samopridržaj**: udio Osiguranika u Osiguranom slučaju određen postotkom navedenim u Polici osiguranja;

**Šteta**: gubitak iskazan u novčanoj protuvrijednosti koji je nastao za Osiguranika nastupom Osiguranog slučaja;

**Tipski ugovor**: ugovor između Osiguranika i Osiguratelja koji se zaključuje prije isplate Odštete te kojim se reguliraju međusobna prava i obveze vezane uz regresnu naplatu duga;

**Ugovor o osiguranju**: ugovor zaključen između Osiguratelja i Osiguranika, kojime se osiguravaju Osiguranikova novčana potraživanja prema Inozemnom kupcu nastala temeljem Izvoznih ugovora, a koji se sastoji od Police osiguranja s prilozima i ovih Općih uvjeta;

**Uobi**č**ajeni rok pla**ć**anja**: rok dospijeća plaćanja naveden u Izvoznom ugovoru i produžen za dogovorenu (prešutnu, usmenu ili pisanu) odgodu plaćanja s kojom je Osiguratelj upoznat;

**Zamjensko unov**č**enje**: unovčenje dobara koja su predmet osiguranja i to na najpogodniji način.

Članak 2.

Opće odredbe

2.1. Ugovor o osiguranju zaključuje se u pisanom obliku potpisivanjem Police osiguranja od strane za to ovlaštenih osoba.

2.2. Opći uvjeti sastavni su dio Ugovora o osiguranju kojima se uređuju prava i obveze između ugovornih strana nastali temeljem zaključenog Ugovora o osiguranju.

2.3. Polica osiguranja je pisana isprava o zaključenom Ugovoru o osiguranju, koja sadrži tvrtku i sjedište Osiguratelja, tvrtku i sjedište, odnosno ime i prebivalište Osiguranika i Inozemnog kupca, predmet osiguranja, Osiguranu svotu, trajanje osiguranja, Premijsku stopu, način obračuna Premije osiguranja, Samopridržaj, posebne odredbe, popis pripadajućih priloga Polici osiguranja i datum izdavanja Police osiguranja.

2.4. U slučaju neslaganja odredaba Općih uvjeta s odredbama Police osiguranja, primijenit će se odredbe Police osiguranja.

2.5. Zahtjevi za osiguranje zaprimaju se u pisanom obliku. Pisanim oblikom smatra se zahtjev dostavljen putem poštanskog ureda, dostavne službe, putem telefaksa ili elektroničke pošte potpisan od strane ovlaštenih osoba.

Članak 3.

Predmet osiguranja

3.1. Predmet osiguranja su prijavljena novčana potraživanja Osiguranika nastala temeljem isporuka roba i/ili usluga prema Inozemnom kupcu za kojeg je Osiguraniku odobreno osiguranje, a koje je Osiguranik izvršio za vrijeme trajanja osiguranja i unutar kojeg je Inozemnom kupcu ispostavio račun uz ugovorenu odgodu plaćanja. Odgoda plaćanja u pravilu može biti ugovorena do 365 dana, iznimno do 2 godine za pojedine transakcije.

3.2. Predmet osiguranja ne može biti potraživanje nastalo temeljem:

* izvoza roba s dvojnom namjenom sukladno propisima o izvozu robe s dvojnom namjenom, a koja nije dobila izvoznu dozvolu;
* izvoza nuklearnog materijala, posebne opreme i nenuklearnog materijala[[1]](#footnote-1)\* za koji nije dobivena suglasnost i dozvola za izvoz;
* ugovornih kamata, obračunatih kamata na kamatu, zateznih kamata i ugovornih kazni od strane Izvoznika ili Osiguranika Inozemnom kupcu;
* izdataka koje je sukladno Izvoznom ugovoru dužan snositi Osiguranik, bez obzira je li Inozemni kupac izvršio svoje obveze iz Izvoznog ugovora,
* izvoza roba i/ili usluga prema Inozemnom kupcu koji je s Osiguranikom povezan upravljački ili vlasnički s udjelom preko 20%;
* izvoza roba i/ili usluga koje su Inozemnom kupcu isporučene protivno zakonskim okvirima zemlje izvoza i zemlje Inozemnog kupca;
* izvoza roba i/ili usluga koje su Inozemnom kupcu isporučene nakon utvrđenog prestanka pokrića osiguranja.

Predmet osiguranja ne može biti potraživanje nastalo temeljem ugovaranja i izvršavanja turističkih usluga prema Inozemnom kupcu.

3.3. Osiguranje ne pokriva sljedeće rizike:

* rizike prirodnih katastrofa (potresa, poplave, vulkanskih erupcija);
* rizike nuklearne nezgode i nesreće;
* rizike terorističkih napada;
* rizike promjene valutnog tečaja;
* rizike transfera novca.

Članak 4.

Osnovne obveze ugovornih strana

4.1. Osiguratelj se obvezuje, u slučaju nastanka Štete kao posljedice nastanka Osiguranog slučaja i ako odštetni zahtjev Osiguranika stoga bude prihvaćen, isplatiti Osiguraniku ili trećoj osobi iz članka 22. ovih Općih uvjeta Odštetu i nadoknaditi Dodatne troškove u skladu s člankom 15. ovih Općih uvjeta.

4.2. Osiguranik se obvezuje Osiguratelju prijavljivati potraživanja nastala temeljem izvršenih i fakturiranih isporuka roba i/ili usluga prema Inozemnom kupcu, platiti Premiju osiguranja i ostale naknade sukladno uvjetima i rokovima propisanima od strane Osiguratelja.

Članak 5.

Osigurani rizici

5.1. Komercijalni rizici su:

1. produženo neplaćanje odnosno zakašnjenje u plaćanju Inozemnog kupca po dospijeću uobičajenog roka plaćanja (KR-1);
2. insolventnost Inozemnog kupca kako je utvrđena mjerodavnim pravom države Inozemnog kupca ili temeljem drugih objektivnih činjenica koje ukazuju na nemogućnost izvršenja obveze plaćanja, otvaranje predstečajnog, stečajnog ili likvidacijskog postupka nad Inozemnim kupcem (KR-2).

5.2. Politički rizici su:

1. rat ili ratu slični događaji (PR-1);
2. pobuna ili revolucija (PR-2);
3. vladine mjere koje na rok dulji od 3 mjeseca ograničavaju ili sprječavaju transfer ili slobodno raspolaganje plaćanjima koja su dugovana Osiguraniku; iste učinke će proizvesti i odgoda plaćanja u trajanju od više od 3 mjeseca ako nad Inozemnim kupcem ili njegovim jamcem ne može biti otvoren stečaj ili pokrenut postupak likvidacije temeljem odluke suda (Inozemni kupac koji je subjekt javnog prava) (PR-3).

Članak 6.

Valuta Ugovora o osiguranju

6.1. Ugovor o osiguranju zaključuje se u valuti Izvoznog ugovora, a sva plaćanja Premije osiguranja i naknada za ugovaranje osiguranja, bit će izvršena u kunama prema srednjem tečaju Hrvatske narodne banke na dan ispostavljanja računa od strane Osiguratelja.

6.2. Sve isplate po Ugovoru o osiguranju bit ce izvršene u kunama prema srednjem tečaju Hrvatske narodne banke na dan isplate.

Članak 7.

Datum zaključenja Ugovora o osiguranju i trajanje osiguranja

7.1. Datum zaključenja Ugovora o osiguranju je datum potpisa Police osiguranja.

7.2. Osiguranje po pojedinom Inozemnom kupcu započinje u 00:00 sati dana navedenog u Polici osiguranja.

7.3. Osiguranje po pojedinom Inozemnom kupcu prestaje u 24:00 sata dana navedenog u Polici osiguranja ili može prestati kako slijedi:

* u 00:00 sati dana isključenja Inozemnog kupca iz Police osiguranja;
* u 00:00 sati dana raskida Ugovora o osiguranju sukladno članku 21. ovih Općih uvjeta;
* automatskim prestankom pokrića sukladno čl. 8. ovih Općih uvjeta;
* sukladno zakonu.

Članak 8.

Automatski prestanak pokrića

8.1. Pokriće daljnjih isporuka prema pojedinom Inozemnom kupcu automatski prestaje nastankom Osiguranog rizika definiranog u čl. 5. ovih Općih uvjeta.

8.2. Nastavak osiguranja (pokriće) moguće je isključivo nakon pisanog odobrenja Osiguratelja.

Članak 9.

Premijska stopa i Premija osiguranja

9.1. Premijska stopa i način plaćanja Premije osiguranja navedeni su u Polici osiguranja.

9.2. Osiguratelj će Osiguraniku Premiju osiguranja u pravilu obračunavati i naplaćivati mjesečno na iznos izvezene, fakturirane i Osiguratelju prijavljene vrijednosti roba i/ili usluga.

9.3. Premija osiguranja za osiguranje jednokratne isporuke obračunava se na iznos Osigurane svote i naplaćuje se unaprijed.

9.4. Ako Osiguranik Premiju osiguranja plati nakon dospijeća plaćanja, Osiguratelj može za vrijeme od njena dospijeća pa sve do dana plaćanja zaračunati zateznu kamatu u zakonom propisanoj visini.

9.5. Osiguratelj zadržava pravo promjene Premijske stope Osiguraniku u slučajevima: isplate Odštete, pogoršanja Osiguranih rizika, promjene u visini osigurane izvezene vrijednosti roba i/ili usluga te u drugim slučajevima za koje Osiguratelj procijeni potrebnim izmijeniti Premijsku stopu.

Članak 10.

Izmjena uvjeta osiguranja

10.1. Osiguratelj može u svakom trenutku po saznanju činjenica koje mogu dovesti do promjene rizika izmijeniti uvjete osiguranja, a posebno:

* smanjiti iznos Osigurane svote po pojedinom Inozemnom kupcu;
* izmijeniti Samopridržaj po pojedinom Inozemnom kupcu;
* isključiti iz osiguranja pojedinog Inozemnog kupca;
* izmijeniti Premijsku stopu po zaključenom Ugovoru o osiguranju,

10.2. Ako Osiguratelj izmijeni uvjete osiguranja o tome će obavijestiti Osiguranika pisanim putem što podrazumijeva obavijest dostavljenu Osiguraniku putem poštanskog ureda, dostavne službe, putem telefaksa ili elektroničke pošte.

10.3. Ako Osiguranik u roku od 30 dana nakon primitka obavijesti o promjeni uvjeta osiguranja ne otkaže Ugovor o osiguranju, smatrat će se da je pristao na izmijenjene uvjete osiguranja koji se primjenjuju od roka navedenog u obavijesti.

Članak 11.

Osigurani slučaj

11.1. Osigurani slučaj je štetni događaj prouzročen Osiguranim rizikom temeljem kojeg Osiguranik može podnijeti Odštetni zahtjev.

11.2. Osigurani slučaj za komercijalne rizike nastupa u jednom od sljedećih slučajeva:

1. istekom Razdoblja čekanja tijekom kojega Inozemni kupac nije izvršio plaćanje duga uz uvjet ispunjenja svih Osiguranikovih obveza iz Izvoznog ugovora;
2. predočenjem dokaza Osiguratelju o otvaranju predstečajnog, stečajnog ili likvidacijskog postupka nad Inozemnim kupcem te dokazom o prijavi Osiguranikovih potraživanja u predstečajni postupak, dokazom upisa Osiguranika u stečajnu ili likvidacijsku masu;
3. zaključenjem izvansudske nagodbe Osiguranika s Inozemnim kupcem;
4. predočenjem dokaza Osiguratelju o nekorisnosti odnosno neisplativosti poduzimanja bilo kakvih mjera protiv Inozemnog kupca uslijed nepostojanja izgleda za naplatu potraživanja, budući da nije izgledno očekivati da će pokretanje stečajnog postupka odnosno drugih postupaka prisilne naplate rezultirati naplatom potraživanja;
5. predočenjem dokaza da je Osiguranik pretrpio gubitke izazvane razlikom u cijeni prilikom Zamjenskog unovčenja robe, provedenog u cilju umanjenja Štete.

11.3. Osiguranim slučajem smatrati će se i svaki drugi slučaj, koji se sukladno mjerodavnim propisima države Inozemnog kupca, može smatrati istovjetnim Osiguranim slučajevima iz stavka 11.2., točke 2. do 5. ovog članka.

11.4. Osigurani slučaj za političke rizike nastaje istekom Razdoblja čekanja uz predočenje dokaza od strane Osiguranika o nastanku nekog od osiguranih političkih rizika sukladno čl. 5. ovih Općih uvjeta.

11.5. Na Osigurane slučajeve iz stavka 11.2., točke 2. do 5. te iz stavka 11.3. ovog članka, ne primjenjuje se Razdoblje čekanja.

Članak 12.

Obveze Osiguranika

12.1. Osiguranikove obveze prije i nakon zaključenja Ugovora o osiguranju:

1. Prijaviti Osiguratelju potpuno i točno sve okolnosti potrebne za procjenu rizika te svaku promjenu tih okolnosti prije i nakon zaključenja Ugovora o osiguranju;
2. U svako doba dostaviti na zahtjev Osiguratelja svu potrebnu dokumentaciju, odnosno sve pojedinosti o provedbi Izvoznog ugovora, što naročito uključuje sam tekst izvornika Izvoznog ugovora, pokazatelje o isplativosti izvoznog posla i učincima na poslovanje Osiguranika, preslike instrumenata osiguranja plaćanja Izvoznog ugovora te ostale dokumente u svezi s Izvoznim ugovorom, Inozemnim kupcem, Osiguranikom i državom u koju se roba i/ili usluge izvoze, kao i učiniti dostupnim sve svoje poslovne knjige i evidencije u opsegu određenom od strane Osiguratelja;
3. Obavijestiti Osiguratelja o postojanju eventualnog drugog osiguranja ili djelomičnog osiguranja istog posla od neplaćanja;
4. Obavijestiti Osiguratelja o izmjenama u Izvoznom ugovoru te pribaviti pisanu suglasnost Osiguratelja prije svake bitne izmjene Izvoznog ugovora, kojom će se naročito smatrati:
* izmjena ugovorenih rokova plaćanja,
* promjena instrumenata osiguranja ako su ugovoreni;
1. Prijaviti Osiguratelju sva potraživanja prema osiguranom Inozemnom kupcu;
2. Izvijestiti Osiguratelja do 15-og u mjesecu o iznosu izvezene i fakturirane vrijednosti roba i usluga iz prethodnog mjeseca;
3. Platiti Osiguratelju Premiju osiguranja;
4. U svako doba poduzeti sve propisane, ugovorene i sve ostale radnje kako bi ograničio i/ili spriječio ostvarenje Osiguranih rizika i postupati po uputama Osiguratelja;
5. Podnijeti Osiguratelju bez odgađanja pisano izviješće o svim okolnostima koje su mu poznate i koje bi mogle ugroziti uredno izvršenje Izvoznog ugovora od strane Inozemnog kupca.

12.2. Svi iznosi koje Osiguranik primi po osnovi Izvoznog ugovora nakon ostvarenja Osiguranog rizika, bez obzira na njihovu deklariranu namjenu, bit će raspoređeni na osigurani i neosigurani dio potraživanja Osiguranika prema Inozemnom kupcu po Izvoznom ugovoru, i to u omjeru izračunatom sukladno udjelu potencijalne Odštete u ukupnim potraživanjima Osiguranika prema Inozemnom kupcu po Izvoznom ugovoru sa stanjem na dan ostvarenja Osiguranog rizika.

12.3. Osiguranikove obveze u slučaju nastanka Osiguranog rizika:

1. Pisanim putem obavijestiti Osiguratelja o nastanku Osiguranog rizika iz čl. 5. ovih Općih uvjeta i svakom neizvršenju obveze od strane Inozemnog kupca istekom Uobičajenog roka plaćanja navedenog u Ugovoru o osiguranju. Osiguranik je pisanu obavijest o zakašnjenju plaćanja od strane Inozemnog kupca obvezan dostaviti Osiguratelju u roku od 30 dana od dana isteka Uobičajenog roka plaćanja;
2. Odmah obustaviti daljnje isporuke roba i usluga prema Inozemnom kupcu koji nije izvršio obvezu plaćanja unutar Uobičajenog roka plaćanja navedenog u Ugovoru o osiguranju. Za svaku daljnju isporuku prema Inozemnom kupcu, Osiguranik je obvezan zatražiti pisanu suglasnost Osiguratelja;
3. Inozemnom kupcu koji nije izvršio obvezu unutar Uobičajenog roka plaćanja, Osiguranik je obvezan odmah uputiti najmanje jedan pisani poziv na plaćanje;
4. Osiguranik je obvezan pribaviti pisanu suglasnost Osiguratelja prije ugovaranja rokova i uvjeta reprograma dugovanja po Izvoznom ugovoru zaključenom s Inozemnim kupcem;
5. Uz prethodno pribavljenu pisanu suglasnost Osiguratelja, u cilju umanjenja potencijalne Štete, Osiguranik je obvezan poduzeti sve zakonom propisane ili druge potrebne mjere za ostvarenje ugovornih prava Osiguranika prema Inozemnom kupcu koje mogu biti poduzete u slučaju nastanka Osiguranog rizika;
6. U dogovoru s Osigurateljem, Osiguranik je, u roku od 60 dana od datuma dospijeća Uobičajenog roka plaćanja, obvezan angažirati agenciju za naplatu potraživanja ili usuglasiti pisanim putem s Osigurateljem daljnje mjere koje će se poduzeti s ciljem umanjenja potencijalne Štete;
7. Uz suglasnost Osiguratelja, aktivirati dodatne instrumente osiguranja plaćanja (ako su ugovoreni po Izvoznom ugovoru);
8. Zamjenski unovčiti dobra obuhvaćena osiguranjem na traženje ili u dogovoru s Osigurateljem.

12.4. U slučaju ugovaranja prvog reprograma duga s Inozemnim kupcem te ako Inozemni kupac ne izvršava svoje obveze po dogovorenom reprogramu, Osiguranik je dužan izvršiti obveze definirane stavkom 12.3., točkama 1. i 4. ovog članka. Danom zaprimanja Osiguranikove prijave zakašnjenja plaćanja od strane Inozemnog kupca po ugovorenom prvom reprogramu, Osiguratelj će utvrditi novi početak Razdoblja čekanja.

12.5. Neovisno o rokovima iz stavka 12.1. i 12.3. Osiguratelj svakodobno može Osiguraniku izdati upute u cilju umanjenja potencijalne Štete, ako Inozemni kupac ne izvršava svoje obveze iz Izvoznog ugovora ili ako je već nastala Šteta. To se naročito odnosi na obvezu angažiranja agencije za naplatu potraživanja ili poduzimanje drugih aktivnosti po ocjeni Osiguratelja.

Članak 13.

Odštetni zahtjev

13.1. Odštetni zahtjev podnosi se Osiguratelju u pisanom obliku nakon nastanka Osiguranog slučaja.

13.2. Odštetni zahtjev može biti podnesen Osiguratelju u iznosu dospjelog nenaplaćenog potraživanja od Inozemnog kupca do visine Osigurane svote.

13.3. Dokumenti potrebni za ocjenu Odštetnog zahtjeva dostavljaju se Osiguratelju u preslici. Dokumenti potrebni za ocjenu Odštetnog zahtjeva su dokaz o postojanju potraživanja, a to su preslike faktura, preslike jedinstvenih carinskih deklaracija, međunarodni tovarni listovi, primopredajni zapisnik te ostali dokumenti u vezi s Izvoznim ugovorom, Izvoznikom, Osiguranikom i Inozemnim kupcem, koje Osiguratelj zatraži (npr. pravomoćna odluka u sudskom, arbitražnom ili upravnom postupku, ako je donesena). Na zahtjev Osiguratelja, Osiguranik mora Osiguratelju omogućiti uvid u izvornike dokumenata i dostaviti javnobilježnički ovjerene preslike istih.

13.4. Osiguratelj može, u svrhu utvrđivanja točnosti podataka navedenih u Odštetnom zahtjevu i dokumentima potrebnim za njegovu ocjenu, zatražiti od Osiguranika da o vlastitom trošku pribavi mišljenje ovlaštenog revizora i/ili stalnog sudskog vještaka o tim podacima.

13.5. Dokumenti potrebni za ocjenu Odštetnog zahtjeva koji nisu na hrvatskom ili engleskom jeziku dostavljaju se na Osigurateljev zahtjev i u prijevodu Osiguratelju prihvatljivog stalnog sudskog tumača ili drugog prevoditelja.

13.6. U slučaju neplaćanja od strane Inozemnog kupca zbog spornih potraživanja ili komercijalne reklamacije i u drugim slučajevima spornosti potraživanja iz Izvoznog ugovora, Osiguranik može podnijeti Odštetni zahtjev uz uvjet pokretanja sudskog, arbitražnog ili drugog odgovarajućeg postupka radi naplate, o čemu mora obavijestiti Osiguratelja.

13.7. U slučaju da su ugovoreni dodatni instrumenti osiguranja plaćanja po Izvoznom ugovoru, Osiguranik je dužan, uz suglasnost Osiguratelja, u slučaju ostvarenja Osiguranih rizika, aktivirati najprije te dodatne instrumente osiguranja te u slučaju nenamirenja ili djelomičnog namirenja svog potraživanja može podnijeti odštetni zahtjev. U slučaju nenamirenja ili djelomičnog nenamirenja potraživanja iz dodatnih instrumenata osiguranja, do kojeg je došlo zbog krivnje Osiguranika, Osiguratelj zadržava pravo odbiti Odštetni zahtjev.

13.8. Odštetni zahtjev će biti prihvaćen, uz rezervu opozivosti, uz dokaz o:

1. priznanju duga od strane Inozemnog kupca,
2. izvršenju Osiguranikovih obveza iz Izvoznog ugovora i Ugovora o osiguranju,
3. neizvršenju obveza ili nemogućnosti izvršenja obveza od strane Inozemnog kupca,
4. ostvarenju Osiguranog slučaja navedenog u članku 11. ovih Općih uvjeta,
5. utvrđenoj nespornosti Osiguranikovih potraživanja u postupcima iz stavka 13.6. ovog članka,
6. priznanja Osiguranikovog potraživanja u postupcima predstečaja, stečaja ili likvidacije Inozemnog kupca.

13.9. Odštetni zahtjev može iznimno biti prihvaćen (uz rezervu opozivosti) i prije nego se dokažu okolnosti iz točaka 5. i 6. prethodnog stavka, ali pod uvjetom da je Osiguranik s Osigurateljem zaključio Tipski ugovor u skladu s člankom 18. stavkom 18.2. ovih Općih uvjeta i dao Osiguratelju za njega zadovoljavajuće osiguranje za povrat isplaćene Odštete, troškova i zateznih kamata na te iznose od dana isplate odštete do dana njenog povrata Osiguratelju, ako se naknadno utvrdi da Osiguranik nije imao pravo na Odštetu.

13.10. Osiguranik se obvezuje podnijeti Odštetni zahtjev Osiguratelju sukladno odredbama ovog članka, jer u protivnom Osiguratelj nije obvezan isplatiti Odštetu.

13.11. Odštetni zahtjev može biti podnesen najkasnije godinu dana od nastanka Osiguranog slučaja.

Članak 14.

Izračun Odštete

14.1. Ako nastane Osigurani slučaj prouzročen Osiguranim rizikom, Osiguratelj će isplatiti Odštetu **(O)** u ukupnom iznosu koji ne može biti veći od Osigurane svote umanjene za Samopridržaj **(S)** koji su navedeni u Polici osiguranja.

14.2. Izračunavanje Odštete (O) koju Osiguratelj ima isplatiti Osiguraniku bit će utemeljeno na iznosu ukupnog potraživanja (UP) Osiguranika prema Inozemnom kupcu (bez ugovornih i obračunatih kamata te ugovornih kazni) u trenutku nastanka Osiguranog rizika i izraženom u valuti Izvoznog ugovora, a umanjenom za:

* + Tražbine koje su nastale prije nego je pokriće po Ugovoru o osiguranju započelo,
	+ Tražbine koje nisu predmet osiguranja u skladu s člankom 3. ovih Općih uvjeta.

14.3. U slučaju neispunjenja obveza Inozemnog kupca radi reklamacije po Izvoznom ugovoru ili u drugim slučajevima spornosti osiguranog potraživanja, izračun Odštete **(O)** bit će temeljen na iznosu dosuđenom u korist Osiguranika u sudskom, arbitražnom ili drugom postupku, i to po pravomoćnosti navedenih postupaka.

14.4. U slučaju predstečajnog postupka, stečaja ili likvidacije nad Inozemnim kupcem, izračun Odštete **(O)** temeljit će se na iznosu potraživanja priznatih u predstečajnom, stečajnom ili likvidacijskom postupku.

14.5. Već isplaćene odštete po istom osiguranom Izvoznom ugovoru će biti uzete u obzir.

14.6. Tako dobivena svota nenaplaćenog potraživanja će, ako je to potrebno (odnosno ako je veća od Osigurane svote), biti smanjena na Osiguranu svotu navedenu u Polici osiguranja, što daje osigurani iznos potraživanja (OIP).

14.7. Osigurani iznos potraživanja (OIP) umanjen za postotak Samopridržaja (S) će dati potencijalnu Odštetu (PO).

14.8. Potencijalna Odšteta (PO) će biti podijeljena s iznosom ukupnih potraživanja (UP) Osiguranika po Izvoznom ugovoru (bez ugovornih i obračunatih kamata te ugovornih kazni) u trenutku nastanka Osiguranog rizika te će tako dobiveni razlomak, pretvoren u postotak, dati postotak pokrića (PP).

14.9. Eventualne iznose plaćanja (I) po Izvoznom ugovoru primljene nakon nastanka Osiguranog rizika, bez obzira na njihovu deklariranu namjenu, treba pomnožiti s postotkom pokrića (PP). Za tako dobiveni rezultat treba umanjiti potencijalnu Odštetu (PO) čime se dobije međusvota (M).

14.10. Međusvota (M) umanjena za postotak neprijavljenih isporuka u posljednje dvije godine (N) sukladno čl. 12 st. 12.1 točkom 5 ovih Općih uvjeta, daje iznos Odštete (O) koju Osiguratelj ima isplatiti Osiguraniku.

14.11. Sve eventualne isporuke koje su fakturirane Inozemnom kupcu nakon nastanka Osiguranog rizika (neosigurane isporuke fakturirane nakon nastanka Osiguranog rizika) predstavljaju poseban rizik koji će Osiguratelj, štiteći svoje interese, posebno razmotriti uzimajući u obzir njegov utjecaj na iznos Odštete, naknadu Dodatnih troškova i eventualnu kasniju naplatu od Inozemnog kupca.

Članak 15.

Naknada Dodatnih troškova

15.1. Dodatni troškovi nastali uslijed radnji za umanjenje ili izbjegavanje nastanka Štete, biti će nakon prijavljivanja naknađeni Osiguraniku prema postotku pokrića (PP) koji je definiran u čl.14. st.14.8 ovih Općih uvjeta, pod uvjetom da su te radnje bile poduzete nakon primljenih uputa ili uz suglasnost Osiguratelja, a pretpostavke za prihvaćanje Odštetnog zahtjeva budu ispunjene.

15.2. Ako Osiguratelj ne bude dužan isplatiti Odštetu, jer su potraživanja od Inozemnog kupca u potpunosti ili djelomično naplaćena, Dodatni troškovi prouzročeni u svrhu naplate mogu biti naknađeni prema postotku pokrića (PP).

15.3. Postotak pokrića (PP) biti će pomnožen sa zbrojem iznosa Dodatnih troškova (IT) u skladu s stavkom 15.1. i 15.2. ovog članka. Tako izvedenim računom bit će dobivena naknada Dodatnih troškova (T).

15.4. Uobičajeni troškovi nastali tijekom izvoznog posla u Osiguranikovom poslovanju, kao i troškovi koji se odnose na troškove utvrđenja utemeljenosti odštetnog zahtjeva neće biti naknađeni.

Članak 16.

Dospijeće Odštete i naknade Dodatnih troškova

Pod uvjetom da je Osiguranik postupao prema Osigurateljevim uputama i zahtjevima u skladu s Ugovorom o osiguranju, a naročito u svezi s obvezom zaključenja Tipskog ugovora u skladu s člankom 18. stavkom 18.1. ovih Općih uvjeta:

* Odšteta i naknada Dodatnih troškova za potraživanja koja su po Izvoznom ugovoru bila dospjela prije prihvaćanja Odštetnog zahtjeva, ili čija dospjelost nije bila određena, dospijevaju 30 dana nakon prihvaćanja Odštetnog zahtjeva, a
* Odšteta i naknada Dodatnih troškova za potraživanja koja po Izvoznom ugovoru dospijevaju nakon prihvaćanja Odštetnog zahtjeva, dospijevaju na dane određene Izvoznim ugovorom. Ubrzanje dospijeća ugovoreno s Inozemnim kupcem, ne primjenjuje se u odnosu na Osiguratelja.

Članak 17.

Postupak za ostvarenje prava Osiguranika

Osiguranik može pokrenuti sudski postupak zaštite svojih prava iz Ugovora o osiguranju, ako Osiguratelj:

* odbije Odštetni zahtjev ili opozove prihvaćanje Odštetnog zahtjeva ili
* propusti očitovati se u roku od 2 mjeseca od Osigurateljevog zaprimanja Odštetnog zahtjeva s potpunom dokumentacijom sukladno članku 13. ovih Općih uvjeta.

Članak 18.

Posebne obveze Osiguranika prije i nakon isplate Odštete

18.1. Prije isplate Odštete Osiguranik je obvezan s Osigurateljem zaključiti Tipski ugovor (čiji tekst daje Osiguratelj) kojim se Osiguranik obvezuje:

1. sam poduzeti sve radnje potrebne za naplatu ukupnog potraživanja po Izvoznom ugovoru sukladno naputku Osiguratelja;
2. u mjeri u kojoj prihvaćanje odštetnog zahtjeva uključuje dobra obuhvaćena osiguranjem kojima Osiguranik može raspolagati, odmah ih na zahtjev Osiguratelja zamjenski unovčiti, a ostvareni prihod ustupiti Osiguratelju u visini Odštete. Na Osigurateljev zahtjev, ta će dobra biti dana u zalog Osiguratelju;
3. poduzeti sve potrebne radnje u svrhu ostvarenja svojih ugovornih prava iz Izvoznog ugovora (npr., iskoristiti instrumente osiguranja potraživanja iz inozemstva te ostale zakonom propisane, ugovorene ili druge potrebne mjere koje mogu biti poduzete u slučaju zakašnjenja izvršenja obveze Inozemnog kupca u svoje vlastito ime, ali uz suglasnost Osiguratelja, osim ako Osiguratelj nije prihvatio ustupanje potraživanja i sam zastupa te zahtjeve);
4. pridržavati se uputa Osiguratelja o poduzimanju radnji u svrhu ostvarenja regresne naplate potraživanja od Inozemnog kupca;
5. prepustiti Osiguratelju u roku od 15 dana od primitka uplate sve što Osiguranik primi po osnovi Izvoznog ugovora, bez obzira na deklariranu namjenu, do visine Odštete i nadoknađenih Dodatnih troškova uvećano za zateznu kamatu koja pripada Osiguratelju za period nakon isplate Odštete. Navedeno se odnosi i na ostale novčane prihode kao što su kamata na kamatu ili zatezna kamata plaćena za vrijeme proteklo nakon plaćanja Odštete po Ugovoru o osiguranju, kao i na dodatne prihode ostvarene prilikom zamjenskog unovčavanja dobara;
6. prihvatiti rokove i uvjete reprogramiranja ukupnog dugovanja po Izvoznom ugovoru koje Osiguratelj, nakon što je Osiguraniku isplatio Odštetu, dogovori s Inozemnim kupcem ili njegovim slijednikom u vezi s naplatom potraživanja.

18.2. Iznimno od odredbi čl. 18. st. 18.1, prije isplate Odštete Osiguratelj može zatražiti od Osiguranika ustupanje svih Osiguranikovih prava iz Izvoznog ugovora što će se regulirati Tipskim ugovorom. Ako su ugovoreni instrumenti osiguranja i oni će biti preneseni na Osiguratelja.

Članak 19.

Pravo Osiguranika na regres

U slučaju zaključenja Tipskog ugovora sukladno članku 18. st. 18.2 ovih Općih uvjeta, Osiguratelj se obvezuje, nakon naplate potraživanja iz Izvoznog ugovora, prepustiti Osiguraniku sve iznose koji nadmašuju iznos isplaćene odštete, umanjeno za troškove Osiguratelja koje je imao prilikom naplate istih i za zateznu kamatu koja pripada Osiguratelju za period nakon isplate Odštete.

# Članak 20.

# Isključenje obveze isplate Odštete

20.1. Za Osiguratelja ne nastaje obaveza isplate Odštete:

1. ako Premija osiguranja nije uplaćena u roku i u cijelosti;
2. za neprijavljene isporuke roba i usluga kao i za one koje nisu izvršene unutar trajanja osiguranja;
3. u slučaju spornosti potraživanja iz Izvoznog ugovora;
4. ako nastane Šteta za koju je suodgovoran Osiguranik;
5. ako predujam o kojemu su se strane Izvoznog ugovora sporazumjele i koji je bio uvjet za ugovaranje osiguranja nije plaćen;
6. ako Osiguranik prekrši koju od odredbi Ugovora o osiguranju, utvrđenih u članku 12. ovih Općih uvjeta, a naročito u slučaju nepoštivanja rokova za:
* podnošenje pisanog izvješća o zakašnjenju plaćanja Inozemnog kupca;
* obustavljanje isporuka roba i usluga po Izvoznom ugovoru po prvom zakašnjenju plaćanja;
* angažiranje agencije za naplatu potraživanja;
1. ako Osiguranik prekrši Izvozni ugovor ili domaće ili strane pravne propise;
2. ako je Osiguranik u trenutku predavanja zahtjeva za zaključivanje Ugovora o osiguranju i/ili u trenutku zaključenja istog znao ili morao znati da je:
* Inozemnom kupcu nemoguće izvršiti Izvozni ugovor,
* Inozemni kupac počinio prekršaj u svezi s nekim drugim ugovorom s istim Osiguranikom unutar posljednje 2 godine od podnošenja zahtjeva za zaključivanje Ugovora o osiguranju,
* je Inozemni kupac nesposoban za plaćanje ili da je nad njim otvoren predstečajni, stečajni ili likvidacijski postupak;
1. ako je Osiguranik dao netočne ili nepotpune izjave Osiguratelju, a naročito ako ih je dao u Zahtjevu za osiguranje ili ako je Osiguranik prešutio neku okolnost koja je po svome značenju takva da Osiguratelj znajući za nju ne bi zaključio Ugovor o osiguranju;
2. ako Osiguranik ne podnese Odštetni zahtjev sukladno odredbama članka 13. ovih Općih uvjeta.

20.2. Ako Osiguratelj prihvati Odštetni zahtjev, pa se naknadno pojave okolnosti koje prouzroče isključenje odgovornosti Osiguratelja, prvotno će prihvaćanje biti opozvano. U takvim slučajevima Osiguranik se obvezuje vratiti Osiguratelju iznos već primljene Odštete i nadoknađenih Dodatnih troškova zajedno sa zateznom kamatom u zakonom propisanoj visini, u roku od 14 dana od pisane obavijesti Osiguratelja. Ako su u Tipskom ugovoru ugovoreni instrumenti iz čl. 13. st. 13.9 ovih Općih uvjeta, Osiguravatelj ima pravo naplatiti se sukladno ugovorenom instrumentu osiguranja.

20.3. U slučaju postojanja sudskog, arbitražnog i drugog postupka između Osiguranika i Inozemnog kupca vezanog uz Izvozni ugovor, a Osiguratelj prihvati Odštetni zahtjev u cijelosti ili djelomično, Osiguranik se obvezuje vratiti Osiguratelju iznos isplaćene Odštete i nadoknađenih Dodatnih troškova sa zateznim kamatama po zakonskoj stopi od dana isplate do dana njihova povrata, a u roku od 14 dana od pravomoćnosti odluke kojom je Osiguranik izgubio spor. Ako su u Tipskom ugovoru ugovoreni instrumenti iz čl. 13. st. 13.9 ovih Općih uvjeta, Osiguravatelj ima pravo naplatiti se sukladno ugovorenom instrumentu osiguranja.

20.4. Bez obzira na odredbe ovog članka, poglavito stavka 20.1. točke 6. i točke 7., Osiguratelj može donijeti odluku o isplati Odštete, djelomične ili u cijelosti, ako nepoštivanje obveza iz Ugovora o osiguranju od strane Osiguranika nije značajno, odnosno nije i ne bi utjecalo na odluku Osiguratelja o preuzimanju rizika, nije utjecalo na ostvarenje Osiguranih rizika, niti je utjecalo na mogućnost regresa od Inozemnog kupca. U slučaju djelomične isplate Odštete, iznos Odštete će ovisiti o stupnju nepoštivanja obveza Osiguranika.

Članak 21.

Raskid Ugovora o osiguranju

21.1. Ugovor o osiguranju može se raskinuti pisanim sporazumom između Osiguratelja i Osiguranika, kojim će se odrediti datum raskida Ugovora o osiguranju.

21.2. Osiguratelj može raskinuti Ugovor o osiguranju s trenutnim učinkom ako:

* podaci navedeni u Zahtjevu za osiguranje te svi ostali podaci koje Osiguratelju dostavi Osiguranik, nisu točni ili potpuni ili je Osiguranik prešutio neku okolnost koja je po svome značenju takva da Osiguratelj, znajući za nju, ne bi zaključio Ugovor o osiguranju,
* Osiguranik ne poštuje odredbe Ugovora o osiguranju,
* Osiguranik ne uplati Premiju osiguranja sukladno uvjetima Ugovora o osiguranju,
* nad imovinom Osiguranika bude pokrenut predstečajni, stečajni ili likvidacijski postupak.

21.3. Osiguratelj može putem pisane izjave Osiguraniku održati Ugovor o osiguranju na snazi, ali uz prilagodbu uvjeta Ugovora o osiguranju novonastaloj situaciji sukladno vlastitoj odluci.

Članak 22.

Prijenos prava iz Ugovora o osiguranju na treće

Osiguranik može ugovornim putem na drugu osobu prenijeti prava iz Ugovora o osiguranju. O svakom namjeravanom prijenosu prava iz Ugovora o osiguranju Osiguranik mora u pisanom obliku izvijestiti Osiguratelja. Takav će prijenos biti valjan samo ako i nakon što ga Osiguratelj izrijekom u pisanom obliku prihvati. Nadalje, i za svako sljedeće prenošenje potreban je izričiti prethodni pisani prihvat od strane Osiguravatelja. Prijenos ne utječe na postojanje ostalih Osiguranikovih obveza prema Osiguratelju u smislu Ugovora o osiguranju, a naročito članaka 12. i 18. ovih Općih uvjeta.

Članak 23.

Isključenje prava abandona

Bez suglasnosti Osiguratelja, Osiguranik nema pravo nakon nastanka Osiguranog rizika napustiti u korist Osiguratelja prava i imovinu vezanu uz Izvozni ugovor, a zauzvrat od Osiguratelja zahtijevati isplatu Odštete.

Članak 24.

Mjerodavno pravo i nadležnost u slučaju spora

24.1. Ugovorne strane suglasno utvrđuju da se na Ugovor o osiguranju primjenjuje pozitivno pravo Republike Hrvatske.

24.2. Ugovorne strane suglasne su da će eventualne nesporazume i/ili sporove proizašle iz Ugovora o osiguranju primarno nastojati riješiti pregovorima za svo vrijeme trajanja Ugovora o osiguranju. Ukoliko pregovori ne uspiju, strane mogu sporove nastojati riješiti mirenjem i/ili arbitražom, a u suprotnom ugovaraju nadležnost suda u Zagrebu.



Hrvatska banka za obnovu i razvitak

Osiguranje izvoza

Zelinska 3

10 000 Zagreb

Tel: +385 1 4591 539

Fax: + 385 1 4591 547

www.hbor.hr

Hrvatska banka za obnovu i razvitak

Osiguranje izvoza

Zelinska 3

10 000 Zagreb

Tel: +385 1 4591 539

Fax: + 385 1 4591 547

www.hbor.hr

1. \**roba koja se koristi za nuklearne djelatnosti u mirnodopske svrhe u skladu s propisima o radiološkoj i nuklearnoj sigurnosti* [↑](#footnote-ref-1)